दिल्ली पुलिस प्रवक्ता राजन भगत ने 





बीबीसी को बताया कि नई दिल्ली में धारा 144 लगा दी गई है और दिल्ली मेट्रो से कहा गया है कि राजीव चौक से जोरबाग मेट्रो स्टेशनों को बंद कर दिया जाए.उन्होंने ये भी बताया कि लोग रामलीला मैदान और जंतर-मंतर में प्रदर्शन कर सकते हैं.दिल्ली पुलिस की ओर से शांति बनाए रखने की भी अपील जारी की गई है.बलात्कार पीड़ित लड़की की सिंगापुर के अस्पताल में मौत की खबर आने के बाद सुबह से ही लोगों के मन में सुरक्षा-बंदोबस्त के मद्देनज़र दिल्ली की सड़कों पर लगने वाले जाम की तस्वीरें उभरने लगी थीं.इंडिया गेट और जनपथ की ओर जाने वाले तमाम रास्तों को बंद कर दिया गया है और भारी संख्या में सुरक्षाबलों को तैनात किया गया है.सेंट्रल दिल्ली की ओर जाने वाले तमाम रास्तों पर 'मार्ग परिवर्तन' के बोर्ड लगाकर वाहनों को यहां-वहां से निकाला जा रहा है जिसकी वजह से शनिवार का दिन और सुबह का वक्त होने के बावजूद यातायात पर बुरा असर पड़ा है.मेट्रो स्टेशन खुले हैं या नहीं, कई लोगों को इस बारे में सही जानकारी नहीं थी जिसकी वजह से अफरा-तफरा और बढ़ रही है. लोग अपने गंतव्य स्थान के हिसाब से बीच रास्ते में यहां-वहां उतरकर ऑटो तलाश रहे हैं.